蔡襄
忆第
清溪曲曲抱山斜，绕溪十里蔷薇花。
春风吹香袭人骨，乾红淡白相交加。
眼睛眩晃不能视，烂如赤日凌朝霞。
时有扁舟向中下，共疑来处从仙家。
于时邀我临流饮，下踞大石盘犬牙。
平生意气一快论，屈指世务还惊嗟。
酒酣襞纸探強韵，胡涂醉字成乱鸦。
侵更把火入官舍，下马犹吟诗各夸。
何言花落悲人世，只见溪流度岁华。
今年初夏我复至，深丛晚艳余孤葩。
山川故物依然在，惟子别路幽明赊。
想象音容杳何许，桂旗猎猎随云车。
悲来独坐荫芳树，涕泪挥洒沾黄沙。
行人怪我爱溪水，那知此恨无边涯。